Document ID: 32012D0076

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Φεβρουαρίου 2012
σχετικά με την αναγνώριση της Ουρουγουάης, σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, όσον αφορά τα συστήματα εκπαίδευσης και πιστοποίησης των ναυτικών
[κοινοποιηθείσα υπό τον αριθμό Ε(2012) 619]
(Κείμενο που παρουσιάζει ενδιαφέρον για τον ΕΟΧ)
(2012/76/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3 πρώτο εδάφιο,
Έχοντας υπόψη το αίτημα που υπέβαλε η Ισπανία στις 14 Φεβρουαρίου 2006,
Εκτιμώντας τα ακόλουθα:
(1)
Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW) (2), όπως αναθεωρήθηκε το 1995.
(2)
Το αίτημα για την αναγνώριση της Ουρουγουάης υποβλήθηκε από την Ισπανία, με επιστολή της 14ης Φεβρουαρίου 2006. Κατόπιν του αιτήματος αυτού, η Επιτροπή αξιολόγησε το σύστημα εκπαίδευσης και πιστοποίησης στην Ουρουγουάη, προκειμένου να εξακριβωθεί αν η Ουρουγουάη πληροί όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα της επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα, τον Ιούνιο του 2007. Κατά την εν λόγω επιθεώρηση διαπιστώθηκαν ορισμένες ελλείψεις στα συστήματα εκπαίδευσης και πιστοποίησης.
(3)
Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
(4)
Με επιστολές της 16ης Φεβρουαρίου 2009 και της 8ης Δεκεμβρίου 2010, η Επιτροπή ζήτησε από την Ουρουγουάη να παράσχει αποδεικτικά στοιχεία που να αποδεικνύουν ότι έχουν αποκατασταθεί οι ελλείψεις που διαπιστώθηκαν.
(5)
Με επιστολές της 30ής Απριλίου 2009 και της 18ης Μαρτίου 2011, η Ουρουγουάη χορήγησε τις πληροφορίες που ζητήθηκαν και τα αποδεικτικά στοιχεία όσον αφορά την εφαρμογή κατάλληλων και ικανοποιητικών διορθωτικών μέτρων για την αποκατάσταση των περισσότερων ελλείψεων που διαπιστώθηκαν κατά την αξιολόγηση της συμμόρφωσης.
(6)
Παραμένουν δύο ελλείψεις. Η πρώτη αναφέρεται στο γεγονός ότι το σύστημα προτύπων ποιότητας δεν καλύπτει ορισμένες δραστηριότητες διαχείρισης, όπως την έγκριση των προγραμμάτων κατάρτισης. Η άλλη έλλειψη σχετίζεται με τον τύπο των πιστοποιητικών. Η Ουρουγουάη κλήθηκε ως εκ τούτου να εφαρμόσει περαιτέρω διορθωτικά μέτρα στο θέμα αυτό. Ωστόσο, οι εν λόγω αδυναμίες δεν συνεπάγονται την αμφισβήτηση του συνολικού επιπέδου συμμόρφωσης της Ουρουγουάης με τις απαιτήσεις της σύμβασης STCW όσον αφορά την εκπαίδευση και την πιστοποίηση των ναυτικών.
(7)
Το αποτέλεσμα της αξιολόγησης συμμόρφωσης και η αποτίμηση των πληροφοριών που χορηγήθηκαν από την Ουρουγουάη καταδεικνύουν ότι η Ουρουγουάη πληροί τις αντίστοιχες απαιτήσεις της σύμβασης STCW και ότι η εν λόγω χώρα έχει λάβει κατάλληλα μέτρα για την πρόληψη της απάτης όσον αφορά τα πιστοποιητικά.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφαλούς ναυτιλίας και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 19 της οδηγίας 2008/106/ΕΚ, η Ουρουγουάη αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 9 Φεβρουαρίου 2012.

Labels: 12
8
18
9